นายกรัฐมนตรี ชื่นชมนักวิทยาศาสตร์เยาวชนไทย คว้า 10 รางวัล บนเวทีระดับโลก คิดเครื่องมือวินิจฉัยความเสี่ยงมะเร็ง
นางสาวรัชดา ธนาดิเรก รองโฆษกประจำสำนักนายกรัฐมนตรี เปิดเผยว่า พลเอก ประยุทธ์ จันทร์โอชา นายกรัฐมนตรีและรัฐมนตรีว่าการกระทรวงกลาโหม ชื่นชมและแสดงความยินดีกับความสำเร็จของเยาวชนไทย ที่สร้างชื่อเสียงให้กับประเทศ คว้า 10 รางวัล จากการประกวดโครงงานวิทยาศาสตร์และวิศวกรรมสำหรับเยาวชน ระดับโลก Regeneron International Science and Engineering Fair (ISEF) 2022 ณ เมืองแอตแลนตา รัฐจอร์เจีย ประเทศสหรัฐอเมริกา ซึ่งจัดขึ้นระหว่างวันที่ 7-13 พฤษภาคม 2565 ที่ผ่านมา โดยในปีนี้มีโครงงานเข้าร่วมประกวด 1,410 ผลงาน จำนวนนักเรียน 1,750 คน จาก 63 ประเทศ สำหรับปีนี้ มีเยาวชนไทย 16 ทีม 35 คน ที่เข้าร่วมโครงการ จากการสนับสนุนของสำนักงานพัฒนาวิทยาศาสตร์และเทคโนโลยีแห่งชาติ (สวทช.) โดยเยาวชนไทยสามารถคว้ารางวัลรวม 10 รางวัล และคว้ารางวัลใหญ่ 1 รางวัล รับเงินทุนการศึกษามูลค่า 1.7 ล้านบาท คือโครงการเครื่องมือช่วยวินิจฉัยความเสี่ยงในการเกิดมะเร็งท่อน้ำดีจากการหาตรวจหาไข่พยาธิใบไม้ในตับด้วยเทคโนโลยีปัญญาประดิษฐ์ จากโรงเรียนปรินส์รอยแยลส์วิทยาลัย และยังมีโครงการที่ได้อันดับที่ 1 สาขา Computational Biology and Bioinformatics โครงการคือ โครงการการทำนายความไวต่อยาด้วยเทคนิคผสมผสาน Graph Attention Networks เพื่อเป็นทางเลือกสำหรับการรักษาโรคมะเร็งด้วยการแพทย์แบบแม่นยำ โดยใช้โครงสร้างโมเลกุลยาร่วมกับข้อมูลทางเภสัชพันธุศาสตร์ จากโรงเรียนมหิดลวิทยานุสรณ์ และสถาบันวิทยสิริเมธี นอกจากนี้ ยังมีที่ได้รับรางวัลในสาขา สิ่งแวดล้อม ฟิสิกส์ ชีววิทยา วิทยาศาสตร์สุขภาพ อีกด้วยนอกจากนี้ นายกรัฐมนตรี ยังกล่าวขอบคุณผู้เกี่ยวข้องทุกคน โดยเฉพาะเยาวชนและคณะที่ปรึกษาที่ได้ทุ่มเทในการศึกษาวิจัยได้อย่างสร้างสรรค์ ทำโครงงานจนประสบความสำเร็จได้รับรางวัลในเวทีระดับโลก แสดงให้เห็นถึงความรู้ความสามารถและศักยภาพของเยาวชนไทย พร้อมหวังให้เยาวชนทุกคนที่ผ่านการแข่งขันนำความรู้และประสบการณ์มาต่อยอดพัฒนาโครงงาน สิ่งประดิษฐ์สู่นวัตกรรมที่จะสร้างมูลค่าเพิ่มทางเศรษฐกิจ เพื่อยกระดับขีดความสามารถในการแข่งขันของประเทศไทยให้ทัดเทียมนานาชาติและพัฒนาก้าวสู่ความสำเร็จในเวทีระดับโลกสร้างชื่อเสียงให้กับประเทศไทยต่อไปอย่างต่อเนื่อง